KARI STEIHAUG

Kari Steihaug (f.1962) har hovedfag fra Kunsthøgskolen i Oslo, Institutt for Tekstil, år 2000. Hun har hatt separatutstillinger blant annet på RAM galleri, Rogaland Kunstsenter og Henie- Onstad Kunstsenter. Arbeidene hennes er innkjøpt av  Norsk Kulturråd, Vestlandske Kunstindustrimuseum, Bergen, Nordenfjeldske Kunstindustrimuseum, Trondheim og Pilotgalleriet, Akershus kunstnersenter. 

Kari Steihaug arbeider i hovedsak med tekstile materialer. Ofte strikkede og brukte plagg som hun rekker opp deler av, og strikker videre på inn i nye former og nye historier.  Det er mange lag av betydning i arbeidene hennes, fra det umiddelbart estetiske, sanselige og skjønne, via kroppslige og menneskelige erfaringer, til tanker om tid og forgjengelighet.

I katalogen ”Wardrobe Writings” utgitt i forbindelse med utstillingen REST på Henie- Onstad Kunstsenter skriver Anne Karin Jortveit blant annet: ”Kari Steihaug beveger seg mellom det å legge til og det å trekke fra.  Mellom det som kan sees og det som bare eksisterer som spor og minner.  Hun arbeider med en materiell verden, og forholder seg til mange typer tekstiler.  Kanskje mest av alt griper hun fatt i de tekstilene som er knyttet til konkrete og nære sider ved dagliglivet.  Hun viser oss at dette konkrete samtidig kan være bærer av noe immaterielt, sakralt og poetisk."  

"Fremdeles råder det noen forestillinger om at det å arbeide med tekstilbasert kunst innebærer å forvalte noe trygt. At det handler om noe gjenkjennelig, noe som overhodet ikke berører farlige grenser ved tilværelsen. Kari Steihaug viser oss at slik er det simpelthen ikke. Man kunne komme til å tro at hennes myke arbeider kun er til for blikkets behag, og at de kan dekke behovet etter sanselige opplevelser. Men dette betyr bare at man holder fast ved den umiddelbare opplevelsen. Om man våger å kjenne på tiden det tar, vil man oppleve et komplekst poetisk rom med mange, mange underlag.”  Sitat: Tiden det tar" av Anne Karin Jortveit.